Title: ประกาศกรมประมง เรื่อง กำหนดรูปแบบสมุดบันทึกการทำการประมง ระยะเวลาและวิธีการส่งรายงานสมุดบันทึกการทำการประมงของเรือประมงพาณิชย์ พ.ศ. 2560

ประกาศกรมประมง

ประกาศกรมประมง
เรื่อง
กำหนดรูปแบบสมุดบันทึกการทำการประมง ระยะเวลาและวิธีการส่งรายงาน
สมุดบันทึกการทำการประมงของเรือประมงพาณิชย์
พ.ศ. ๒๕๖๐

อาศัยอำนาจตามความในมาตรา ๘๑ (๒) แห่งพระราชกำหนดการประมง
พ.ศ. ๒๕๕๘
ซึ่งแก้ไขเพิ่มเติมโดยพระราชกำหนดการประมง (ฉบับที่ ๒) พ.ศ. ๒๕๖๐
อธิบดีกรมประมงออกประกาศไว้ ดังต่อไปนี้

ข้อ
๑  ให้ยกเลิกประกาศกรมประมง เรื่อง
กำหนดรูปแบบสมุดบันทึกการทำการประมงระยะเวลาและวิธีการส่งรายงานสมุดบันทึกการทำการประมงของเรือประมงพาณิชย์
พ.ศ. ๒๕๖๐ ลงวันที่ ๒๒ กันยายน พ.ศ. ๒๕๖๐

ข้อ
๒  ให้เจ้าของเรือที่ใช้เรือประมงขนาดตั้งแต่สิบตันกรอสขึ้นไป
ซึ่งออกไปทำการประมงพาณิชย์จัดทำสมุดบันทึกการทำการประมงตามแบบท้ายประกาศนี้
และส่งรายงานสมุดบันทึกการทำการประมงที่ได้บันทึกสำหรับเที่ยวนั้นทุกครั้งต่อพนักงานเจ้าหน้าที่ประจำศูนย์ควบคุมการแจ้งเรือเข้าออกก่อนนำสัตว์น้ำขึ้นท่าเทียบเรือประมง
โดยจะส่งต่อพนักงานเจ้าหน้าที่ หรือส่งทางจดหมายอิเล็กทรอนิกส์ทางโทรสาร
หรือทางเครื่องมือสื่อสารอิเล็กทรอนิกส์ที่สามารถตรวจสอบและนำกลับมาใช้โดยความหมายไม่เปลี่ยนแปลงก็ได้
การจัดทำสมุดบันทึกการทำการประมงตามวรรคหนึ่ง
ให้จัดทำดังนี้
(๑)
จัดทำในทุกยี่สิบสี่ชั่วโมง นับจากเวลาแจ้งออกทำการประมง
โดยให้ระบุรายละเอียดของการทำการประมงทุกครั้งที่มีการทำการประมง  ทั้งนี้
วันใดที่ไม่มีการทำการประมงให้ระบุว่าไม่มีการทำการประมง
(๒)
เมื่อมีการจอดเรือในทะเลระหว่างออกทำการประมง ให้ระบุจุดจอดเรือให้ชัดเจน
(๓)
ให้ระบุประเภทและปริมาณสัตว์น้ำที่จับได้ในสมุดบันทึกการทำการประมงตามแบบท้ายประกาศนี้
ให้กรมประมงกำหนดหลักเกณฑ์ในการตรวจสอบสมุดบันทึกการทำการประมง
ให้เป็นไปตามมาตรา
๘๑ (๒) แห่งพระราชกำหนดการประมง พ.ศ. ๒๕๕๘ และที่แก้ไขเพิ่มเติม

ข้อ
๓  การดำเนินการตามข้อ ๒
เจ้าของเรืออาจให้ผู้ควบคุมเรือเป็นผู้ดำเนินการแทนก็ได้แต่เจ้าของเรือยังคงเป็นผู้รับผิดชอบในการจัดทำและส่งรายงานตามที่กำหนดในประกาศนี้

ข้อ
๔  กรณีที่เจ้าของเรือที่ออกไปทำการประมงพาณิชย์ก่อนที่ประกาศฉบับนี้มีผลใช้บังคับได้จัดทำสมุดบันทึกการทำการประมงตามรูปแบบท้ายประกาศกรมประมง
เรื่อง กำหนดรูปแบบสมุดบันทึกการทำการประมง
ระยะเวลาและวิธีการส่งรายงานสมุดบันทึกการทำการประมงของเรือประมงพาณิชย์ พ.ศ. ๒๕๖๐ ลงวันที่ ๒๒ กันยายน พ.ศ. ๒๕๖๐ นั้น
ให้ยังคงใช้ได้สำหรับการทำการประมงเที่ยวนั้นโดยจะต้องส่งรายงานสมุดบันทึกการทำการประมงดังกล่าวให้แก่พนักงานเจ้าหน้าที่ประจำศูนย์ควบคุมการแจ้งเรือเข้าออกโดยทันทีที่เรือประมงเข้าเทียบท่าแล้ว

ข้อ
๕[๑]  ประกาศนี้ให้ใช้บังคับเมื่อพ้นกำหนดสิบห้าวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๓
พฤศจิกายน พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑.
บันทึกการทำการประมง อวนลากคู่ 
๒.
บันทึกการทำการประมง อวนลากแผ่นตะเฆ่
๓.
บันทึกการทำการประมง อวนลากคานถ่าง
๔.
บันทึกการทำการประมง อวนล้อมจับปลากะตัก
๕.
บันทึกการทำการประมง อวนล้อมจับ
๖.
บันทึกการทำการประมง อวนครอบปลากะตัก - อวนช้อน/ยกปลากะตัก
๗.
บันทึกการทำการประมง อวนครอบหมึก
๘.
บันทึกการทำการประมง อวนช้อนปลาจาระเม็ด
๙.
บันทึกการทำการประมง อวนลอย/อวนจม/อวนล้อมติดตา
๑๐.
บันทึกการทำการประมง อวนรุนเคย
๑๑.
บันทึกการทำการประมง คราดหอย
๑๒.
บันทึกการทำการประมง ลอบปลา
๑๓.
บันทึกการทำการประมง ลอบปู
๑๔.
บันทึกการทำการประมง ลอบหมึก
๑๕.
บันทึกการทำการประมง เบ็ดราว  เบ็ดมือ
๑๖.
บันทึกการทำการประมง แผงยกปูจักจั่น

(ดูข้อมูลจากภาพกฎหมาย)

ภวรรณตรี/จัดทำ
๑๕ พฤศจิกายน
๒๕๖๐

พัชรภรณ์/ตรวจ
๑๕ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๗๑ ง/หน้า ๑๐/๖ พฤศจิกายน ๒๕๖๐